„ Við höfum verið að læra um vaxandi hugarfar og skoða hvernig hafa má áhrif á heiminn og fórum í framhaldi af því að velta fyrir okkur hvort við gætum ekki látið gott af okkur leiða fyrir jólin , “ segir Sandra Þórisdóttir , umsjónarkennari fjórða bekkjar í Klébergsskóla á Kjalarnesi , en bekkurinn færði kirkjunni vænan stafla af smákökum fyrir helgina . Ýmsar hugmyndir komu fram , svo sem að hjálpa til á heimilinu , en niðurstaðan var að gera eitthvað fallegt fyrir kirkjuna . Í framhaldinu réðust nemendurnir og aðstandendur þeirra í heljarinnar bakstur og fyrir helgina færði hópurinn séra Örnu Grétarsdóttur , sóknarpresti á Reynivöllum , sjö kúffull box af smákökum sem hún tók við með miklu þakklæti og mun koma áleiðis til þeirra sem á góðgætinu þurfa að halda fyrir jólin . „ Séra Arna var mjög ánægð með framtakið og greip í gítarinn og söng með okkur nokkur jólalög . Þetta var í senn gleðileg og hátíðleg stund , “ segir Sandra .